Siam Lee: DNS-uitslag bekend | Maroela Media
DNS-uitslae is vandeesweek ontvang wat bevestig die erg verbrande liggaam van 'n vrou wat in 'n afgeleë suikerrietplantasie naby New Hanover in KwaZulu-Natal gevind is, is dié van die 20-jarige Siam Lee.
Kol. Thembeka Mbhele, provinsiale polisiewoordvoerder, het Vrydag aan Maroela Media bevestig Lee is nou positief deur die DNS-toetse geïdentifiseer nadat vergelykende monsters van haar ma, Carmen, verkry is.
Lee se liggaam is aan die familie oorhandig wat vandag [Vrydag] 'n private gedenkdiens vir haar gaan hou, waarna sy veras sal word.
Die soektog na Lee het tot 'n tragiese einde gekom nadat 'n boer 'n paar dae later op die erg verbrande liggaam van 'n vrou in 'n afgeleë suikerrietplantasie afgekom en die polisie ontbied het. Dit is later voorlopig deur Lee se familie as haar liggaam, glo deur haar lipring, uitgeken. DNS-toetse moes egter gedoen word om haar identiteit te bevestig.
Intussen moet die 29-jarige man wat in hegtenis geneem is in verband met haar moord weer op 7 Maart in die Durban-landdroshof verskyn vir sy formele borgtogaansoek wat vir twee dae op die hofrol geplaas is.
Die man, wie se naam nie meer genoem mag word weens die aanklag van verkragting nie, het in Februarie vlugtig in die Durban-landdroshof verskyn waar die staat 'n bykomende sewe aanklagte teen hom ingedien het.
Die man is op 17 Januarie by sy huis in Hillcrest, Durban, deur die private speurder Brad Nathanson in hegtenis geneem.
Hy bly in aanhouding by die Westville-gevangenis nadat hy aangevoer het dat hy glo by die Durban-Noord-polisiestasie "gemartel" is.
Durban KwaZulu-Natal Siam Lee
So n wreede siek dood vir n mooi jong kind..!
Daar word nie melding gemaak of Siam Lee verkrag is nie.Dit lyk vir my of die man by verskeie sake betrokke kan wees as ek na die klagtes kyk.So jammer.Sterkte aan die familie
Voel so jammer vir haar Ma, ek dink sy het seker net aan hou hoop en Bid dat dit nie Siam Lee se liggaam is? ek is net bly sy kan darem nou n gedenk diens hou vir haar dogter… sterkte aan jou en al die seer wat jy moes hervaar, ek hoop die siek mens wat dit aan Siam Lee gedoen het… kry sy straf dubbel en dwars..